3. การประกอบธุรกิจของแต่ละสายผลิตภัณฑ์

3.1 ลักษณะของผลิตภัณฑ์

บริษัทฯ มีสายผลิตภัณฑ์ 3 สายผลิตภัณฑ์หลัก ได้แก่

- ถุงพลาสติกเปิดปิดได้ ผลิตจากเม็ดพลาสติกชนิด LDPE

- ถุงบาง (ประกอบด้วย ถุงช็อปปิ้ง ถุงขยะ ถุงมือ) ผลิตจากเม็ดพลาสติกชนิด HDPE
ถุงขยะที่จัดจำหน่ายในประเทศผลิตและจำหน่ายภายใต้ชื่อการค้า “SUN BAG”

- หลอดดูดเครื่องดื่ม ผลิตจากเม็ดพลาสติกชนิด PP ผลิตและจำหน่ายในประเทศภายใต้ชื่อการค้า
“ทานตะวัน”

ในปี 2543 บริษัทได้จดลิขสิทธิ์เครื่องหมายการค้า โดยมีเครื่องหมายการค้า คือ “BLOWTECH”
และมีชื่อการค้าเป็น “ทานตะวัน” และ “SUN BAG”

3.2 การตลาด และภาวะการแข่งขัน

สินค้าของบริษัทฯ เป็นสินค้าที่ผลิตตามคำสั่งซื้อของลูกค้า
ยกเว้นหลอดดูดเครื่องดื่มที่เป็นสินค้ามาตรฐาน
เมื่อผลิตและจัดจำหน่ายภายใต้เครื่องหมายการค้าของบริษัทฯ
เนื่องจากสินค้าของบริษัทฯเป็นสินค้าอุปโภค ความต้องการใช้สินค้าจึงมีอยู่อย่างต่อเนื่อง
อีกทั้งกระบวนการในการผลิตสินค้าไม่ซับซ้อน
ทำให้คู่แข่งขันรายใหม่สามารถเข้ามาในตลาดอุตสาหกรรมประเภทนี้ได้โดยง่าย
จึงทำให้ภาวะการแข่งขันมีความรุนแรงมากขึ้น

ในปี 2544 บริษัทฯ ได้รับผลกระทบจากคู่แข่งขันในประเทศซึ่งใช้กลยุทธ์ราคาต่ำ
โดยเฉพาะสินค้าถุงพลาสติก ทำให้ราคาสินค้าถุงพลาสติกตกต่ำลงมาก
สำหรับการแข่งขันในตลาดโลกภาวะการแข่งขันค่อนข้างรุนแรง
คู่แข่งขันในต่างประเทศที่สำคัญยังคงเป็นประเทศจีน ซึ่งเสนอราคาขายต่ำมาก
จากภาวะเศรษฐกิจจีนที่เติบโตสวนกระแสซบเซาถดถอยของ 3 เศรษฐกิจใหญ่ อันได้แก่
สหรัฐอเมริกา ญี่ปุ่น และยุโรป อีกทั้งการได้เข้าเป็นสมาชิกองค์การการค้าโลก (WTO)
อย่างเป็นทางการ จะส่งผลกระทบต่อผู้ผลิตในอุตสาหกรรมนี้
เนื่องจากต้นทุนการผลิตทั้งวัตถุดิบที่ใช้ในการผลิตและค่าแรงงานต่ำกว่าคู่แข่งขันในต่างประเทศ
ทำให้จีนมีความได้เปรียบสามารถกำหนดราคาขายต่ำกว่าคู่แข่งขันได้มาก

บริษัทฯ ไม่มีลูกค้ารายใหญ่จนเสมือนหนึ่งผูกขาด
และไม่ทำสัญญาการซื้อขายที่ผูกราคาระยะยาวกับลูกค้าใดๆ
เนื่องจากราคาวัตถุดิบมีการเปลี่ยนแปลงเสมอ จึงมีความไม่แน่นอนในเรื่องของราคาขายได้บ้าง
อย่างไรก็ตาม บริษัทฯ ได้ดำเนินการโดยใช้กลยุทธ์ปรับสัมพันธภาพจากลูกค้าเป็นพันธมิตรทางการค้า
ความมีชื่อเสียงผลิตสินค้าที่มีคุณภาพได้มาตรฐานโลก
คิดค้นหาชนิดของสินค้าที่มีความแปลกใหม่ที่ยังไม่มีในตลาดแต่มีแนวโน้มที่จะเติบโตได้ดีในอนาคต
และระบบการบริหารการจัดการที่ดีในการต่อสู้กับคู่แข่งขัน ทำให้บริษัทฯ
ยังคงสามารถรักษาฐานลูกค้าและตลาดเดิมได้พอสมควร

ในรอบปี 2544 บริษัทไม่มีลูกค้ารายใหญ่รายใดรายหนึ่งที่มียอดการสั่งซื้อถึงร้อยละ 30
ของรายได้รวม

3.3 การจัดหาผลิตภัณฑ์

วัตถุดิบหลักที่ใช้ในการผลิตคือ เม็ดพลาสติกชนิด LDPE HDPE และ PP
แหล่งวัตถุดิบในประเทศซื้อมากจากบริษัทรายใหญ่ 1 ราย
และแหล่งวัตถุดิบต่างประเทศจะเป็นการซื้อจากประเทศในแถบเอเชียและประเทศแถบตะวันออกกลาง
บริษัทฯ พยายามเน้นใช้วัตถุดิบจากในประเทศให้มากขึ้น
เนื่องจากสามารถติดต่อได้ง่ายและทำให้สามารถบริหารต้นทุนวัตถุดิบคงคลังในราคาที่ต่ำ ในปี 2544
ที่ผ่านมา มีการซื้อวัตถุดิบจากภายในประเทศคิดเป็นร้อยละ 43 ของมูลค่าวัตถุดิบทั้งหมด
ในการสั่งซื้อวัตถุดิบ บริษัทฯ ใช้วิธีการเวียนสั่งจากทุกๆ บริษัทที่เคยสั่งซื้อมาก่อน
เพื่อรักษาความสัมพันธ์ที่ดีต่อกันไว้ เนื่องจากทุกๆ
ปีโรงงานผลิตเม็ดพลาสติกทุกโรงจะมีการปิดโรงงาน เพื่อทำการซ่อมบำรุงเครื่องจักร
นอกจากนี้บริษัทฯ ยังได้มีการหาแหล่งวัตถุดิบใหม่ๆ เพิ่มขึ้นด้วย ดังนั้น จากประสบการณ์ของบริษัทฯ
ซึ่งก่อตั้งมานานถึง 23 ปี หากบริษัทฯ สูญเสียผู้จำหน่ายวัตถุดิบรายใดรายหนึ่งไป
ก็คาดว่าจะไม่เกิดผลกระทบต่อการผลิตของบริษัทฯ บริษัทฯ
ไม่มีสัญญาหรือการตกลงซื้อวัตถุดิบจากผู้ขายรายใดรายหนึ่งเป็นการเฉพาะ
จึงไม่มีความเสี่ยงในการจัดหาวัตถุดิบ อย่างไรก็ตาม บริษัทฯ
ได้ใช้ระบบการบริหารคลังสินค้าเข้ามาช่วยในการบริหารวัตถุดิบ
เพื่อไม่ให้เกิดปัญหาการรับคำสั่งซื้อโดยขาดวัตถุดิบในการผลิต

ตลอดเวลาในการประกอบธุรกิจ บริษัทฯ ได้คำนึงถึงการใช้วัตถุดิบ
การผลิตสินค้าและการจัดการของเหลือหรือของเสียจากการผลิตเพื่อเป็นมิตรกับสิ่งแวดล้อม
สินค้าของบริษัทฯ หากมีของเหลือหรือของเสียจากการผลิต ได้มีการกำจัดอย่างถูกวิธี
ตามแนวทางระบบการจัดการด้านสิ่งแวดล้อม ISO14001 บริษัทฯ
ได้พยายามดำเนินการพัฒนาอย่างต่อเนื่อง ในการลดผลกระทบทางด้านสิ่งแวดล้อม
โดยเฉพาะอย่างยิ่งด้านการบริหารการจัดการของเสียจะไม่มีผลกระทบต่อสิ่งแวดล้อม
แม้ว่าจะทำให้ต้นทุนของบริษัทฯ สูงกว่าคู่แข่งขันก็ตาม ซึ่งบริษัทฯ
ได้รับการรับรองระบบการบริหารจัดการสิ่งแวดล้อม ISO14001 จาก บริษัท SGS (ประเทศไทย)
จำกัด เมื่อวันที่ 17 กุมภาพันธ์ 2543